SKRIFTLIG FORESPØRGSEL E-2270/01

af Pierre Jonckheer (Verts/ALE) til Kommissionen

(31. juli 2001)

Om: Kulminedrift i åbne brud i det nordlige Palencia (Alto Carrión-distriktet, Spanien)

I distriktet Alto Carrión (Guardo i Palendia) har mineselskabet Unión Minera del Norte S.A. (Uminsa), der tilhører den erhvervsdrivende Victorino Alonso fra León, i år 2000 og 2001 anmodet om i alt 600 hektar til at drive minedrift i åbne brud fordelt på seks projekter de næste tre år under påskud af, at underjordisk minedrift er urentabel. Distriktet Alto Carrión udgør størstedelen af 16 % af skovarealet i det øde provins Palencia. Det er naturligt levested for den brune bjørn, urhøns, kristtorn og andre beskyttede arter i henhold til direktiv 79/409/EØF(1) og 92/43/EØF(2) og ligger ved siden af naturparken Parque Natural de Fuentes Carrionas y Fuente Cobre, der har nummer LIC 414 011 i Natura 2000-nettet. Der er blevet foretaget en vurdering af miljøvirkningerne af disse projekter, men der er blevet gjort opmærksom på betydelige uregelmæssigheder og en forsætlig og bevidst mangel på teknisk og videnskabelig stringens med henblik på at forklejne de ulykkesvangre virkninger for flora, fauna, jordbund, atmosfære, vandløb, landskaber, beskæftigelse og befolkning.(3)

Det er allerede umuligt at genoprette levestederne og den biologiske mangfoldighed i de berørte områder. Det er kommet så vidt med nedbrydningen af miljøet, fordi myndighederne i den autonome region Castilla y León og andre implicerede lokale organer(4) åbenlyst har set gennem fingre med denne udvikling. Disse organer har desuden nægtet organisationen Plataforma Comarcal Antidesmontes de Guardo (Palencia) adgang til miljøoplysninger og har dermed overtrådt direktiv 90/313/EØF(5).

Hvordan vil Kommissionen retfærdiggøre ødelæggelse af dette distrikts biologiske mangfoldighed og fremtid, når minesektoren er forudbestemt til at forsvinde i løbet af kort tid? Mener Kommissionen ikke, at Spanien overtræder EU's regler og politik for bevarelse af miljøet og navnlig af skovområder og dermed krænker direktiv 79/403/EØF, 92/43/EØF, 90/313/EØF, 91/156/EØF(6) om affald og 97/11/EF(7) om vurdering af virkningerne på miljøet? Hvad agter Kommissionen at gøre for at forhindre denne økologiske katastrofe?

(1) EFT L 103 af 25.4.1979, s. 1.

(2) EFT L 206 af 22.7.1992, s. 7.

(3) Det bør desuden fremhæves, at kvaliteten af kul fra åbne brud er så dårlig, at den giver 35 % mere aske med den deraf følgende forøgelse af miljøforureningen.

(4) Disse organer, der er vidende om de katastrofale miljømæssige virkninger, begrunder tilladelsen til de åbne brud med, at beskæftigelsen skal opretholdes. I virkeligheden er personalet blev skåret ned med 2/3 og der gives offentlig millionstøtte til virksomheden for at reducere produktionen med 15 %. Denne hemmelige forståelse giver sig desuden udslag i, at den selvsamme virksomhed har fået 80 % af de samlede offentlige midler til fjernelse af slaggebjerge i Castilla y León.

(5) EFT L 158 af 23.6.1990, s. 56.

(6) EFT L 78 af 26.3.1991, s. 32.

(7) EFT L 73 af 14.3.1997, s. 5.

Svar afgivet på Kommissionens vegne af Margot Wallström

(17. oktober 2001)

Kommissionen kender intet til de forhold, som det ærede medlem omtaler.

Dog har Kommissionen verificeret, at det pågældende område svarer til det særligt beskyttede område/område af fællesskabsbetydning (ZPS/SIC) ES4140011 Fuentes Carrionas Montaña Palentina, der af de spanske myndigheder er blevet fredet som særligt fuglebeskyttelsesområde i medfør af artikel 4 i Rådets direktiv 79/409/CEE af 2. april 1979 om beskyttelse af vilde fugle(1). Dette område er af de spanske myndigheder ligeledes blevet medtaget på den nationale liste over lokaliteter af fællesskabsbetydning, der fremover vil kunne indgå i Natura 2000-nettet i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter(2).

I artikel 3 i Rådets direktiv 90/313/EØF af 7. juni 1990 om fri adgang til miljøoplysninger(3) hedder det, at de offentlige myndigheder skal stille miljøoplysninger til rådighed for enhver fysisk eller juridisk person på dennes anmodning, uden at vedkommende skal godtgøre nogen interesse heri. I stk. 4 i samme artikel præciseres det, at myndighederne skal give den person, der anmoder om oplysninger, svar så hurtigt som muligt og senest inden for to måneder. Afslås udleveringen af de ønskede oplysninger, skal dette begrundes med en af de undtagelser, der er anført i artikel 3, stk. 2 og 3.

De forhold, som det ærede medlem nævner, giver ikke Kommissionen tilstrækkeligt grundlag til at kunne fastslå, hvorvidt de spanske myndigheder har anvendt bestemmelserne i direktiv 90/313/EØF forkert. Såfremt den pågældende myndighed har afvist udleveringen af oplysninger i modstrid med direktivets bestemmelser, er det op til vedkommende person at anmode om prøvelse af afgørelsen i henhold til direktivets artikel 4 og i overensstemmelse med den spanske retsorden.

Hvorom alting er, har Kommissionen rettet henvendelse til de spanske myndigheder og anmodet dem om deres kommentarer til de forhold, det ærede medlem har fremført, med henblik på at sikre, at den gældende fællesskabsret overholdes i det foreliggende tilfælde.

(1) EFT L 103 af 25.4.1979.

(2) EFT L 206 af 22.7.1992.

(3) EFT L 158 af 23.6.1990.